ΓΡΑΠΤΗ ΕΡΩΤΗΣΗ P-3383/98

υποβολή: Freddy Blak (PSE) προς την Επιτροπή

(9 Νοεμβρίου 1998)

Θέμα: Προγράμματα βοηθείας

Τα προγράμματα βοήθειας "Eurathlon" και "Αθλητισμός για αναπήρους" θα καταργηθούν από τον προσεχή προϋπολογισμό.

Οι ανάπηροι εκφράζουν εδώ και καιρό τη δυσαρέσκειά τους επειδή δεν τους έχει επιτραπεί η πρόσβαση στους λογαριασμούς και τους επιμέρους προϋπολογισμούς που αφορούν το πρόγραμμα "αθλητισμός για αναπήρους". Βρετανός βουλευτής του ΕΚ αποκάλυψε ότι ένα πολύ μικρό μέρος των κονδυλίων για το πρόγραμμα χορηγήθηκε σύμφωνα με τις συστάσεις της επιτροπής. Εξωτερική έκθεση που εκπονήθηκε κατά το τρέχον έτος από τους ορκωτούς ελεγκτές της Europool επιβεβαιώνει ότι δικαιολογημένα διαμαρτύρονται οι ανάπηροι. Μόνο το 37 % των ποσών που ήταν εγγεγραμμένα στο πρόγραμμα κατανεμήθηκαν από την επιτροπή σύμφωνα με τις επίσημες οδηγίες. Οι υπόλοιπες πιστώσεις δαπανήθηκαν σε έργα που επέλεξαν μόνοι τους οι εξωτερικοί εμπειρογνώμονες της FIPA και για τα οποία χρέωσαν υπέρογκα ποσά.

1. Κρίνει η Επιτροπή φρόνιμο να διακόψει τα δύο αυτά προγράμματα βοηθείας, τη στιγμή που επί οκτώ χρόνια έχει χορηγηθεί βοήθεια στον αθλητισμό για αναπήρους χωρίς να υπάρχει νομική βάση στη Συνθήκη;

2. Δεν συμφωνεί η Επιτροπή ότι στην περίπτωση αυτή τιμωρείται η λάθος πλευρά αφού εδώ και καιρό οι ίδιοι οι ανάπηροι έχουν καταβάλει προσπάθειες να επιστήσουν την προσοχή στα εν λόγω προβλήματα;

3. Δεν θεωρεί η Επιτροπή δυσάρεστο το γεγονός ότι μόνο ένα πολύ μικρό μέρος των κονδυλίων για το πρόγραμμα διατέθηκε σύμφωνα με τις συστάσεις της επιτροπής, ενώ η FIPA δαπάνησε ποσά για την έκδοση φυλλαδίων με γυαλιστερά εξώφυλλα σε εννέα γλώσσες με θέμα τις προσπάθειες που καταβάλλει η ΕΕ για την προώθηση του αθλητισμού για αναπήρους;

Απάντηση του κ. Oreja εξ ονόματος της Επιτροπής

(9 Δεκεμβρίου 1998)

Η ερώτηση του αξιότιμου μέλους του Κοινοβουλίου θίγει δύο διαφορετικά θέματα: αφενός τη διαχείριση του προγράμματος "αθλητισμός για άτομα με ειδικές ανάγκες" και αφετέρου τη συνέχειά του.

Όσον αφορά το πρώτο σκέλος, η Επιτροπή επιθυμεί να υπενθυμίσει ότι είχε ζητήσει τη διενέργεια δημοσιονομικού ελέγχου προκειμένου να ελεγχθούν η αποτελεσματικότητα των επιδοτούμενων ενεργειών καθώς και οι διαχειριστικές μέθοδοι. Μετά από τον προαναφερόμενο έλεγχο, η Επιτροπή κατάρτισε νέα έκδοση των προγραμμάτων, των οποίων οι ουσιαστικές αλλαγές ακολουθούσαν τις συστάσεις του. Μεταξύ άλλων, η Επιτροπή ανελάμβανε εκ νέου την άμεση διαχείριση του προγράμματος, που μέχρι τότε ασκείτο από ένα ίδρυμα, και τούτο προκειμένου η διαχείριση αυτή να γίνει περισσότερο διαφανής και αποτελεσματική.

Εκείνη τη στιγμή - δεύτερο σκέλος της ερώτησης - εκδόθηκε η απόφαση του Δικαστηρίου στην υπόθεση C106/96(1), η οποία, επί της ουσίας, αναφερόταν στην αναγκαιότητα ύπαρξης νομικής βάσης συνοδευόμενης από πράξη παράγωγου δικαίου για την εγγραφή κονδυλίων στον κοινοτικό προϋπολογισμό. Η απόφαση αυτή είχε ως αποτέλεσμα να ελεγχθούν από την Επιτροπή οι γραμμές του προϋπολογισμού που στερούνται νομικής βάσης, στις οποίες διαπιστώθηκε ότι περιλαμβάνεται και η γραμμή B3-2020"Ο αθλητισμός στην Ευρώπη". Κατ' εξαίρεση, επετράπη η πληρωμή των υποχρεώσεων που είχαν αναληφθεί για το 1998, στις οργανώσεις εκείνες που είχαν συμμετάσχει σε πρόσκληση για εκδήλωση ενδιαφέροντος και τελούσαν υπό νόμιμη προσδοκία, πράγμα που ίσχυε και για την περίπτωση του αθλητισμού για άτομα με ειδικές ανάγκες.

Κατόπιν συμφωνίας που επετεύχθη με την αρμόδια για τον προϋπολογισμό αρχή (συνεδρίαση της τριλογίας προϋπολογισμού της 17ης Ιουλίου 1998), οι γραμμές που θεωρούνται ότι στερούνται νομικής βάσης δεν είναι πλέον δυνατόν να εγγράφονται στον κοινοτικό προϋπολογισμό, συμπεριλαμβανομένης της γραμμής "αθλητισμός". Κατά συνέπεια, η Επιτροπή δεν θα μπορέσει να οργανώσει το πρόγραμμα "αθλητισμός για άτομα με ειδικές ανάγκες".

Ωστόσο, στα πλαίσια των κοινοτικών προγραμμάτων που είναι αφιερωμένα στην εκπαίδευση, τη νεολαία, την κοινωνική ένταξη ή την υγεία και από τα οποία μπορούν να επωφεληθούν τα άτομα με ειδικές ανάγκες, οι αθλητικές πτυχές είναι ικανές και αυτές να ληφθούν υπόψη, αφού ο αθλητισμός θεωρείται ως ένα μέσο που συνεισφέρει στην επίτευξη αυτών των ευρύτερων στόχων.

(1) Ηνωμένο Βασίλειο υποστηριζόμενο από τη Δανία, τη Γερμανία και το Συμβούλιο κατά Επιτροπής υποστηριζόμενης από το Κοινοβούλιο. Απόφαση της 12ης Μαΐου 1998.